
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
[bookmark: restart]1.	norāda, ka Revīzijas palāta ir revidējusi izdevumu jomas, kas aptver dažādas politikas jomas, kuras saistītas ar migrāciju un robežu pārvaldību (4. izdevumu kategorija) un drošību un aizsardzību (5. izdevumu kategorija);
2.	norāda, ka revidētajās izdevumu jomās, kas saistītas ar migrācijas un robežu pārvaldības, drošības un aizsardzības politiku, Revīzijas palāta pārbaudīja 23 darījumu izlasi DFS 4. un 5. izdevumu kategorijā; pieņem zināšanai Revīzijas palātas skaidrojumu, ka revīzijas tvērums nebija tā strukturēts, lai tas būtu reprezentatīvs attiecībā uz šīm izdevumu kategorijām, tomēr tam bija nozīme ticamības deklarācijas sagatavošanā; atkārtoti pauž Parlamenta aicinājumu veikt revīziju tā, lai varētu aprēķināt aplēsto kļūdu līmeni;
3.	ar bažām norāda, ka 11 no 23 Revīzijas palātas pārbaudītajiem darījumiem bija skaitļos izsakāmas kļūdas ar finansiālu ietekmi uz summām, kas iekasētas no Savienības budžeta; uzsver, ka šādiem gadījumiem var būt negatīva ietekme uz reputāciju;
4.	norāda, ka 2022. gadā dalībvalstis pastiprināja savu valsts programmu īstenošanu; pauž bažas par to, ka ievērojamas summas joprojām nav izmaksātas Patvēruma, migrācijas un integrācijas fondam (AMIF) (26 %) un Iekšējās drošības fondam (ISF) (33 %), un vienlaikus atzīst, ka 2014.–2020. gadam paredzētais finansējums ir jāizlieto līdz 2024. gada jūnijam;  mudina Komisiju pastiprināt centienus, lai palīdzētu dalībvalstīm efektīvi īstenot to attiecīgās valsts programmas;
5.	norāda, ka Komisija nav izmantojusi visas savas prerogatīvas kā Līgumu izpildes uzraudzītāja, lai nodrošinātu, ka Rumānija un Bulgārija tiek iekļautas Šengenas zonā, neraugoties uz to, ka abas valstis kopš 2011. gada atbilst visiem nosacījumiem, lai kļūtu par pilntiesīgām Šengenas zonas dalībvalstīm;
6.	pauž nožēlu par to, ka Komisija bieži vien Parlamentam sniedz tikai ļoti ierobežotu informācijas daudzumu par ES tiesību aktu īstenošanu; aicina Komisiju uzņemties lielāku iniciatīvu šādas statistikas publiskošanā, lai pierādītu, ka rīcībpolitikas ir nepieciešamas un samērīgas tām izvirzītā mērķa sasniegšanai;
[bookmark: _GoBack]7.	norāda uz DG HOME straujo rīcību pēc Krievijas agresijas, jo īpaši laicīgi sagatavoto lēmumu par Pagaidu aizsardzības direktīvas aktivizēšanu pirmo reizi;
8.	norāda, ka salīdzinājumā ar iepriekšējo gadu to personu skaits, kuras pie ārējām robežām ierodas bez dokumentiem, turpina pieaugt; norāda uz DG HOME darbībām, kuras tas veic, no vienas puses, lai izveidotu partnerības pret cilvēku tirdzniecības tīkliem, atbalstītu dalībvalstis pārcelšanas un citu pārvietošanas mehānismu īstenošanā, uzlabotu ātras un efektīvas patvēruma un atgriešanas procedūras, piemēram, tās, kas saistītas ar ES vīzu politiku un divpusējo sadarbību, un, no otras puses, lai veicinātu to trešo valstu valstspiederīgo integrācijas politiku, kuru uzturēšanās ir likumīga; aicina Komisiju turpināt darbu pie efektīvākas atgriešanas stratēģijas, pilnībā ievērojot Pamattiesību hartu un to cilvēku pamattiesības, kuri ierodas ES; turklāt aicina Komisiju turpināt paplašināt ārējo sadarbību migrācijas un patvēruma jomā, pienācīgi ņemot vērā LESD 218. pantu, kā arī ar AMIF atbalstu veicināt to trešo valstu valstspiederīgo integrācijas politiku, kuru uzturēšanās ir likumīga;
9.	mudina Komisiju palielināt pārredzamību un pārskatatbildību attiecībā uz iekšlietu fondu un NDICI finansējuma plānošanu un īstenošanu trešās valstīs, piemēram, Tunisijā un Lībijā; aicina Komisiju sagatavot publiski pieejamu pārskatu par visiem ar migrāciju saistītiem izdevumiem trešās valstīs un mudina veikt ex ante novērtējumus par ietekmi uz cilvēktiesībām attiecībā uz izdevumiem, kas saistīti ar migrāciju trešās valstīs, un iesniegt šos novērtējumus Parlamentam, ja noteikumi to prasa;
10.	atzīst DG JUST pastāvīgo atbalstu Komisijas politikai attiecībā uz tiesiskuma ievērošanu Savienībā, jo īpaši ikgadējo rezultātu apkopojumu tiesiskuma jomā un trešo gada ziņojumu par tiesiskumu, kurā pirmo reizi bija ietverti ieteikumi dalībvalstīm; mudina Komisiju cieši uzraudzīt, kā efektīvi tiek īstenoti attiecīgajām dalībvalstīm sniegtie ieteikumi, un rīkoties, ja valsts līmenī netiek pieņemti atbilstoši pasākumi, lai novērstu pašreizējās problēmas;
11.	ar bažām norāda uz Eiropas Ombuda īpašo ziņojumu par laiku, kas Komisijai vajadzīgs, lai izskatītu pieprasījumus par publisku piekļuvi dokumentiem, kurā norādīts, ka 85 % gadījumu Komisija apstiprinātos pieteikumus neizskata tiesību aktos noteiktajā termiņā; aicina Komisiju steidzami risināt šo jautājumu un ievērot Regulu (EK) Nr. 1049/2001 par publisku piekļuvi dokumentiem, kas ir viens no galvenajiem gan pārredzamības, gan sabiedrības uzticēšanās Komisijai priekšnoteikumiem; atgādina, ka 2022. gadā Ombuds mudināja Komisiju nodrošināt lielāku konsekvenci attiecībā uz pieprasījumiem par piekļuvi dokumentiem, kas attiecas uz ES atveseļošanas fondiem, un labāk izskaidrot pamatojumu, ja tā nolemj neizpaust pieprasīto informāciju[footnoteRef:1], un ka Ombuds sāka izmeklēšanu par Komisijas atteikumu piešķirt publisku piekļuvi dokumentiem, kuri saistīti ar tās priekšlikumu regulai par Eiropas veselības datu telpu[footnoteRef:2]; [1:  https://www.ombudsman.europa.eu/lv/news-document/lv/163567]  [2:  https://www.ombudsman.europa.eu/lv/case/lv/62762] 

12.	pauž dziļu nožēlu par to, ka Komisija neveic izpildes pasākumus un turpmākus likumdošanas pasākumus saistībā ar Parlamenta ieteikumu, cita starpā 2023. gada 15. jūnija ieteikumu Padomei un Komisijai pēc izmeklēšanas par iespējamiem pārkāpumiem un administratīvām kļūmēm Savienības tiesību aktu piemērošanā saistībā ar Pegasus un līdzvērtīgas novērošanas spiegprogrammatūras izmantošanu; aicina Komisiju ievērot Savienības iestāžu lojālas sadarbības principu un pienākumus, kas noteikti Pamatnolīgumā un Iestāžu nolīgumā par labāku likumdošanas procesu;
13.	pauž nopietnas bažas par atklājumiem saistībā ar interešu konfliktiem, kuros iesaistītas augsta līmeņa Komisijas amatpersonas, un par X izmantošanu reklāmas kampaņai saistībā ar regulu par seksuālu vardarbību pret bērniem; aicina Komisiju publicēt visus Parlamenta pieprasītos dokumentus un nodrošināt pilnīgu pārredzamību šajā lietā.

